b'\n_START_ARTICLE_\nLorenzo Lotto\n_START_PARAGRAPH_\nLorencas Lotas (it. Lorenzo Lotto, 1480 \xe2\x88\x92 1556)\xc2\xa0\xe2\x80\x93 ital\xc5\xb3 renesanso dailininkas, priskiriamas Venecijos dail\xc4\x97s mokyklai.\n_START_SECTION_\nBiografija\n_START_PARAGRAPH_\nLorencas Lotas gim\xc4\x97 1480\xc2\xa0m. Venecijoje. Pirmuosius dail\xc4\x97s mokslus jis i\xc5\xa1\xc4\x97jo pas Alvise Vivarini. Pirmuosius savaranki\xc5\xa1kus darbus Lorencas atliko Trevize 1503\xe2\x80\x931506\xc2\xa0m. laikotarpyje. Tai buvo altorin\xc4\x97 tapyba vietos ba\xc5\xbeny\xc4\x8diose. 1505\xc2\xa0m. jis jau minimas kaip \xc5\xbeymus Trevizo dailininkas. Ta\xc4\x8diau \xc5\xa1is \xc5\xbeinomumas negarantavo Lorencui materialinio turto. I\xc5\xa1sikeldamas i\xc5\xa1 Trevizo jis tur\xc4\x97jo i\xc5\xa1parduoti buities daiktus, kad gal\xc4\x97t\xc5\xb3 apmok\xc4\x97ti b\xc5\xabsto nuom\xc4\x85. Tai bus b\xc5\xabdinga kone visam v\xc4\x97lesniam Lorenco Loto gyvenimui\xc2\xa0\xe2\x80\x93 kelion\xc4\x97s po \xc4\xafvairius Italijos miestus ie\xc5\xa1kant u\xc5\xbesakym\xc5\xb3. 1506\xc2\xa0m. Lorencas dirbo Rekana\xc4\x8dio miestelyje prie Ankonos, kur iki 1508\xc2\xa0m. suk\xc5\xabr\xc4\x97 altorin\xc4\x99 tapyb\xc4\x85 vietos \xc5\xa0v. Dominyko ba\xc5\xbeny\xc4\x8dioje. 1508\xc2\xa0m. Lorencas persik\xc4\x97l\xc4\x97 \xc4\xaf Rom\xc4\x85. Buvo pasamdytas darbams Vatikano Apa\xc5\xa1tali\xc5\xa1kuosiuose r\xc5\xabmuose. Minimas u\xc5\xbemokestis u\xc5\xbe \xc4\x8dia atliktas freskas (nei\xc5\xa1likusios). Romoje Lorencas susipa\xc5\xbeino su Rafaelio ir Mikeland\xc5\xbeelo darbais. 1512\xc2\xa0m. Lotas trumpam buvo gr\xc4\xaf\xc5\xbe\xc4\x99s \xc4\xaf Rekanat\xc4\xaf. 1513\xc2\xa0m. Lorencas dirbo Bergame, kur atliko altorin\xc4\x99 tapyb\xc4\x85 \xc5\xa0v. Baltramiejaus ba\xc5\xbeny\xc4\x8dioje. Bergame Lotas praleido apie 14 met\xc5\xb3, \xc4\x8dia i\xc5\xa1vyst\xc4\x97 nuosav\xc4\x85 stili\xc5\xb3, kuriame derino Romos ir Venecijos mokykl\xc5\xb3 \xc4\xaftakas._NEWLINE_1523-24 suk\xc5\xabr\xc4\x97 svarbiausius monumentaliuosius savo darbus\xc2\xa0\xe2\x80\x93 freskas Treskor\xc4\x97s miestelio oratorijoje \xc5\xa0v. Barboros ir \xc5\xa0v. Brigitos gyvenim\xc5\xb3 temomis. 1525\xc2\xa0m. Lorencas Lotas gr\xc4\xaf\xc5\xbeo \xc4\xaf Venecij\xc4\x85, daugiausia gyveno ir buvo susij\xc4\x99s su dominikon\xc5\xb3 San Giovanni e Paolo vienuolynu, kurio ba\xc5\xbeny\xc4\x8diai iki 1542\xc2\xa0m. suk\xc5\xabr\xc4\x97 altorin\xc4\x99 tapyb\xc4\x85 ir v\xc4\x97liau paskyr\xc4\x97 palikim\xc4\x85. Venecijoje Lorencas vargiai gal\xc4\x97jo konkuruoti su pripa\xc5\xbeintais to meto meistrais, ta\xc4\x8diau tapo j\xc5\xb3, Ticiano ir Palma Vecchio, draugu. Buvo pa\xc5\xbe\xc4\xafstamas su Pietro Aretino ir Jacopo Sansovino. \xc5\xa0iuo periodu Lorencas da\xc5\xbenai lank\xc4\x97si aplinkiniuose Veneto ir Mark\xc4\x97s region\xc5\xb3 miestuose ie\xc5\xa1kodamas u\xc5\xbesakym\xc5\xb3, pakol 1549\xc2\xa0m. apsistojo Ankonoje. \xc5\xa0iuo laikotarpiu Lorencas jau gyveno skurde. 1552\xc2\xa0m. jis \xc4\xafstojo \xc4\xaf Loreto dominikon\xc5\xb3 brolij\xc4\x85. \xc4\x8cia ir mir\xc4\x97 1556\xc2\xa0m.\n_START_SECTION_\nK\xc5\xabryba\n_START_PARAGRAPH_\nLorencas Lotas gyvenimo metu buvo giliai religingas \xc5\xbemogus, jo tapybos darbai artimi ekspresyvesniems v\xc4\x97lesn\xc4\x97s kartos manieristiniams ir baroko darbams. Tarp ankstyv\xc5\xb3j\xc5\xb3 Loto \xc4\xafkv\xc4\x97p\xc4\x97j\xc5\xb3, be Alvise Vivarini \xe2\x88\x92 Giovanni Bellini, Carlo Crivelli, Cima da Conegliano, Giorgione._NEWLINE_Brand\xc5\xbeiausi Loto darbai propagavo dinami\xc5\xa1kum\xc4\x85, kuris buvo b\xc5\xabdingas kitiems to meto \xc5\xa0iaur\xc4\x97s Italijos dailininkams, kaip Antonio da Correggio ir Gaudenzio Ferrari. Lorencas Lotas nepaliko pasek\xc4\x97j\xc5\xb3 ar \xc5\xbeymesni\xc5\xb3 mokini\xc5\xb3._NEWLINE_Tai, kad Lorenco Loto pagrindin\xc4\x97 k\xc5\xabryba buvo i\xc5\xa1sklaidyta po ma\xc5\xbeus Italijos miestelius, daug prisid\xc4\x97jo, kad dailininkas daugel\xc4\xaf am\xc5\xbei\xc5\xb3 buvo u\xc5\xbemir\xc5\xa1tas. D\xc4\x97mesys Lorenco Loto k\xc5\xabrybai padid\xc4\x97jo XIX a. pabaigoje, tuomet didieji muziejai paskub\xc4\x97jo \xc4\xafsigyti jo darb\xc5\xb3. 1895\xc2\xa0m. pasirod\xc4\x97 pirmas kapitalinis veikalas apie dailinink\xc4\x85 \xe2\x80\x9eLorencas Lotas: es\xc4\x97 apie konstruktyvi\xc4\x85j\xc4\x85 meno kritik\xc4\x85\xe2\x80\x9c, para\xc5\xa1ytas Bernard Berenson.'